Page:Leechdoms wortcunning and starcraft of early England volume 3.djvu/48

 wyrta togædere þrim nihtan ær sumor on tun ga, ælcre efenmicel, & gewyrce to drænce on wyliscan ealaþ, & þonne on niht þonne sumor on tun gæð on mergen, þonne sceal se man wacyan ealle þa niht, þe ðone drenc drincan wile, & þonne coccas crawan forman syðe þonne drince he æne, oþre siðe þonne dæg & niht scade, þriddan siðe þonne sunne upga, & reste hine syþþan. þis is seo grene sealf, betonica, rude, lufestice, finol, saluie, æðelferþincwyrt, sauine, helde, galluces moran, slarige, merce, cearfille, hræmnes fot, mugwyrt, organa, melde, quinquefolium, ualeriane, clate, medewyrt, dweorgedwoslan, pipeneale, solsequium, biscupwyrt, hæsel, quice, hegecliue, grundeswylie, brocminte & oþre mintan, cicena mete, gagel, hegehymele, cost, eorðnafala, hnutbeames leaf, lauberge, cymen, ele, weax. Wið adle, nim þreo leaf gageles on gewylledre mealtre meolce, syle þry morhgenas drincan.

Wið heafodece, rude & dweorgedwosle & betan more & wuduroue, nim ealra euenmicel swa ðu mæge mid þinan scitefingre to þinum ðuman befon, cnuca hy smale, & mylt buteran & do of eall þæt fule & do on clæne pannan, & awyl ða wyrta þæron wel, & wring ðurh clað, do ele to, gif ðu begytan mæge, & smyre his heafod mid, þær hit acy.

Sealf wið fleogendum attre & færspryngum, nim hamorwyrte handfulle & mægeðan handfulle & wegbrædan handfulle, & eadoccan moran, sece ða þe fleotan wille, þære ðeah læst, & clænes huniges ane ægscylle fulle, nim þonne clæne buteran, þrywa gemylte ðe þa sealfe midweorcean wile, singe man ane mæssan ofer ðam wyrtum ær man hy tosomne do & þa sealfe